CELEX: 32019D0266
Language: bg
Date: 2019-02-14 00:00:00
Title: Решение за изпълнение (EC) 2019/266 на Комисията от 14 февруари 2019 година за прекратяване на антидъмпинговата процедура по отношение на вноса на слънцезащитно стъкло с произход от Малайзия

15.2.2019   
               
               
                  BG
               
               
                  Официален вестник на Европейския съюз
               
               
                  L 44/31
               
            
         РЕШЕНИЕ ЗА ИЗПЪЛНЕНИЕ (EC) 2019/266 НА КОМИСИЯТА
         от 14 февруари 2019 година
         за прекратяване на антидъмпинговата процедура по отношение на вноса на слънцезащитно стъкло с произход от Малайзия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 9, параграф 1 от него,
         като има предвид, че:
         1.   ПРОЦЕДУРА
         
         
                     (1)
                  
                  
                     На 23 май 2018 г. Европейската комисия („Комисията“) започна антидъмпингова процедура по отношение на вноса на слънцезащитно стъкло с произход от Малайзия, като за целта публикува известие в Официален вестник на Европейския съюз (2).
                  
               
                     (2)
                  
                  
                     Разследването беше започнато след жалба, подадена от EU ProSun Glass („жалбоподателя“) от името на двама производители от Съюза, представляващи повече от 25 % от общото производство на слънцезащитно стъкло в Съюза. В жалбата се съдържаха доказателства за дъмпинг и произтичаща съществена вреда, което се счете за достатъчно основание за започване на разследването.
                  
               
                     (3)
                  
                  
                     В известието за започване на процедурата Комисията прикани заинтересованите страни да се свържат с нея, за да вземат участие в разследването. Освен това Комисията изрично информира жалбоподателя, другите известни производители от Съюза, известния производител износител и малайзийските органи, известните вносители, доставчици и ползватели, търговците, както и сдруженията, за които е известно, че са засегнати, за започването на разследването и ги прикани да вземат участие.
                  
               
                     (4)
                  
                  
                     Всички заинтересовани страни имаха възможност да изразят становището си по започването на разследването и да поискат изслушване от Комисията и/или служителя по изслушванията при търговски процедури в сроковете, определени в известието за започване на процедурата.
                  
               2.   ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
         
         
                     (5)
                  
                  
                     С писмо от 14 декември 2018 г. жалбоподателят уведоми Комисията, че иска да оттегли жалбата си.
                  
               
                     (6)
                  
                  
                     В съответствие с член 9, параграф 1 от Регламент (ЕС) 2016/1036, ако се оттегли жалбата, процедурата може да се прекрати, освен когато прекратяването не е в интерес на Съюза.
                  
               
                     (7)
                  
                  
                     При разследването не бяха установени съображения, които да сочат, че продължаването на процедурата е в интерес на Съюза. Поради това Комисията счете, че разследването във връзка с вноса в Съюза на слънцезащитно стъкло с произход от Малайзия следва да се прекрати. Заинтересованите страни бяха съответно информирани и им беше предоставена възможност да изразят становището си. Десетима ползватели на слънцезащитно стъкло подкрепиха прекратяването. Не бяха получени други коментари.
                  
               
                     (8)
                  
                  
                     Поради това Комисията стигна до заключението, че антидъмпинговата процедура по отношение на вноса в Съюза на слънцезащитно стъкло с произход от Малайзия следва да се прекрати, без да се налагат мерки.
                  
               
                     (9)
                  
                  
                     Настоящото решение е в съответствие със становището на комитета, създаден съгласно член 15, параграф 1 от Регламент (ЕС) 2016/1036,
                  
               ПРИЕ НАСТОЯЩОТО РЕШЕНИЕ:
         
            Член 1
            Прекратява се антидъмпинговата процедура по отношение на вноса на слънцезащитно стъкло, класирано в кодове по ТАРИК 7007198012 и 7007198018, с произход от Малайзия.
         
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
         
         
            Съставено в Брюксел на 14 февруари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 176, 30.6.2016 г., стр. 21.
         
            (2)  Известие за започване на антидъмпингова процедура по отношение на вноса на слънцезащитно стъкло с произход от Малайзия (ОВ C 174, 23.5.2018 г., стр. 8).